หุ้นพลังงานพุ่งนำ หุ้นยุโรปปิดบวกจากแรงซื้อเก็งกำไร
ตลาดหุ้นยุโรปปิดบวกเมื่อคืนนี้ (16 พ.ย.) โดยได้แรงหนุนจากการดีดตัวขึ้นของหุ้นกลุ่มพลังงาน และแรงช้อนซื้อเก็งกำไรหลังจากที่ตลาดร่วงลงในช่วงเปิดทำการ อันเนื่องมาจากเหตุวินาศกรรรมในกรุงปารีส 
17 พ.ย. 2558

หุ้สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.3% ปิด (16 พ.ย.) ที่ 370.64 จุด, ดัชนี DAX ตลาดหุ้นเยอรมันปิดที่ระดับ 10,713.23 จุด เพิ่มขึ้น 4.83 จุด หรือ +0.05%, ดัชนี FTSE 100 ตลาดหุ้นลอนดอนปิดที่ 6,146.38 จุด เพิ่มขึ้น 28.10 จุด หรือ +0.46% และดัชนี CAC-40 ตลาดหุ้นฝรั่งเศสปิดที่ 4,804.31 จุด ลดลง 3.64 จุด หรือ -0.08%
ตลาดหุ้นยุโรปได้รับแรงหนุนจากการที่นักลงทุนเข้ามาช้อนซื้อเก็งกำไร หลังจากตลาดเปิดร่วงลงเมื่อวานนี้ อันเป็นผลมาจากความวิตกกังวลเกี่ยวกับเหตุวินาศกรรมในกรุงปารีส สำหรับสถานการณ์ล่าสุดในฝรั่งเศสนั้น นายฟรองซัวร์ ออลลองด์ ประธานาธิบดีฝรั่งเศส ออกแถลงการณ์ต่อชาวฝรั่งเศสเมื่อวานนี้ว่า ฝรั่งเศสจะขยายเวลาการประกาศใช้ภาวะฉุกเฉินออกไปเป็น 3 เดือนนับตั้งแต่วันพุธนี้ และจะมีการเพิ่มจำนวนเจ้าหน้าที่ตำรวจอีกกว่า 5,000 อัตราในช่วงเวลา 2 ปี
นายออลลองด์กล่าวว่า เขาจะจัดการประชุมร่วมกับประธานาธิบดีบารัค โอบามาแห่งสหรัฐ และประธานาธิบดีวลาดิเมียร์ ปูตินแห่งรัสเซียภายในเวลาอีกไม่กี่วันข้างหน้า นอกจากนี้ ผู้นำฝรั่งเศสกล่าวว่า เหตุโจมตีกรุงปารีสเมื่อวันศุกร์ที่แล้ว มีการวางแผนในซีเรีย และรวมตัวกันในเบลเยียม และเหตุวินาศกรรมดังกล่าวส่งผลให้มีผู้เสียชีวิตจาก 19 ชาติ
หุ้นกลุ่มพลังงานดีดตัวขึ้น ซึ่งช่วยชดเชยการร่วงลงของหุ้นกลุ่มธุรกิจเดินทาง โดยหุ้นแอร์ฟรานซ์-เคแอลเอ็ม ร่วงลง 5.7% หุ้นแอโรพอร์ทส์ เดอ ปารีส ดิ่งลง 3.7% ขณะที่นักลงทุนจับตาดูรายงานการประชุมนโยบายการเงินของธนาคารกลางสหรัฐ (FED) ประจำวันที่ 27-28 ต.ค. ซึ่งจะมีการเปิดเผยในวันพุธนี้ตามเวลาสหรัฐ เพื่อจับสัญญาณว่าเฟดจะปรับขึ้นอัตราดอกเบี้ยในเดือนหน้าหรือไม่
นอกจากนี้ นักลงทุนยังจับตาดูข้อมูลเศรษฐกิจของประเทศยุโรปในวันนี้ด้วย โดยในเวลา 16.30 น.ตามเวลาไทย ทางการอังกฤษจะเปิดเผยข้อมูลเงินเฟ้อเดือนต.ค. และในเวลา 17.00 น.ตามเวลาไทย สถาบัน ZEW จะเปิดเผยดัชนีความเชื่อมั่นทางเศรษฐกิจเยอรมนีเดือนพ.ย.